
LITTERAE ENCYCLICAE 


AD VENERABILES FRATRES PATRIARCHAS, PRIMATES, ARCHIEPISCO- 
POS, EPISCOPOS, ALIOSQUE LOCORUM ORDINARIOS PACEM ET 
COMMUNIONEM CUM APOSTOLICA SEDE HABENTES: DE PRECA- 
TIONIBUS PIACULISQUE SSMO CORDI IESU EXHIBENDIS IN PRAE- 
SENTIBUS HUMANI GENERIS AERUMNIS. 


PIUS PP. XI 


VENERABILES FRATRES 
SALUTEM ET APOSTOLICAM BENEDICTIONEM 


Caritate Christi compulsi, Catholicae Ecclesiae filios atque 
adeo cordatos homines universos, Encyclicis Litteris Nova im- 
pendet die 1 mensis Octobris anno superiore datis, incitavimus 
ad piam quandam amoris ferendaeque opis contentionem, qua 
teterrima mala e rei oeconomicae discrimine emanantia homi- 
numque societatem undique prementia nonnihil sublevarentur; 
quam quidem invitationem Nostram, miro quodam animorum 
ardore consensuque, omnium liberalitas navitasque excepit. Atta- 
men rerum angustiis in dies ingravescentibus, hominum agmina 
otio coacto afflictorum vix non ubique excreverunt; quibus incom- 
modis cum seditiosi homines in suae quisque factionis utilitatem 
abutantur, hinc fit ut publica ipsa instituta praesentissimum in 
discrimen adducantur, tumultusque rerumque omnium eversionis 

periculum gravius usque civili consortioni impendeat. Quae cum 
ita sint, eadem Christi caritate excitati, vos omnes iterum, vene- 
rabiles fratres, fidelesque vobis concreditos, universos demum 
homines compellamus, singulos adhortantes ut, viribus amice 
consociatis, calamitatibus quibus civilis societas nunc premitur 
atque vel gravioribus in posterum ingruentibus, quacumque pos- 
sunt ope, obsistere contendant. 


Diuturnam acerbamque aerumnarum seriem, infelicem peccati 
hereditatem, perpendenti, quibus hominis lapsi in hac mortali 
peregrinatione veluti stationes connotantur, vix, post diluvium, 
tot tantisque et animi et corporis angustiis humanum genus tam 
alte tamque communiter tentatum occurrit, quantis in praesentia 
exagitatum conquerimur; cum vel teterrimae calamitates clades- 
que, quarum vestigia in nationum annalibus vitaque perstant 
sempiterna, modo hance modo illam gentem funestaverint. Hac 
vero tempestate, hominum genus universum cum pecuniae caritate 
tum rei oeconomicae angustiis adeo comprimitur, ut, quo magis 
se expedire nititur eo inextricabilius se irretitum experiatur; ex 
quo fit, ut iam nulla sit natio, nulla Civitas, societas aut familia 
nulla, quae vel ipsa calamitatibus levius gravius non obruatur, vel 
aliena ruina in praeceps raptari non videatur. Quin immo ii ipsi, 
pauci profecto, qui cum ingentissimis divitiis praediti sint, mundi 
gubernacula regere videntur; ii, porro perpauci, qui immodico 
quaestui servientes, tantorum malorum, magnam partem, causa 
et fuerunt et sunt; ii ipsi — inquimus — haud raro iisdem hisce 
malis inhoneste obruuntur primi, plurimorum bona fortunasque 
in suam perniciem rapientes; adeo ut, tremendum in modum, de 
orbe terrarum universo comprobatum videamus, quod de singulis 
flagitiosis hominibus Spiritus Sanctus ea sententia edixerat: « Per 
quae peccat quis, per haec et torquetur ».* 

Cui dolendae rerum condicioni intimo ex animo ingemiscentes, 
quadam veluti necessitate compellimur eosdem Sanctissimi Cordis 
Iesu amoris sensus, pro Nostra tenuitate, efferendi, illud et Nos 

inclamantes: « Misereor super turbam ».* At vero radix ipsa, ex 
qua tristissima repetitur rerum condicio, multo magis deploranda; 
etenim si nullo non tempore Spiritus Sancti sententia, per Paulum 
Apostolum promulgata, aptissime rei congruere visa est, «radicem » 
videlicet «omnium malorum cupiditatem » esse,” at nunc quam 
maxime. Nonne enim illa fluxorum bonorum aviditas, quae vel ab 
ethnico Poeta iure merito « auri sacra fames » sugillata est; nonne 
sordidum illud suarum tantum rerum studium, quo unice movente 
persaepe sive singulorum sive societatum inter se necessitudines 
instituuntur; nonne denique cupiditas, quocumque demum nomine 
aut forma appelletur, in causa potissimum est, cur hominum | 
genus ad extremum discrimen adductum miserantes conspicia- 
mus? Hine siquidem mutuae suspicionis surculi, cuiuslibet humani 
commercii vigorem enervantis; hinc invidiae faces, sibi damne 
aliena bona imputantis; hinc sordes proprii amoris immodici, 
omnia in sui unice commodum ordinantis ac subiicientis, aliorum 
commodo, nedum neglecto, conculcato; hinc denique iniqua rerum 
perturbatio imparque bonorum partitio, qua fit ut civitatum opes 
in perpaucorum hominum privatorum manibus coacerventur, qui 
— ut superiore anno Encyclicis Litteris Quadragesimo anno monui- 
mus —immenso cum populorum detrimento, totius orbis com- 
mercia ad suum libitum moderantur. 

Quod si legitimo in patriam studio abutens debitaeque erga 
suam Nationem pietatis sensus plus aequo extollens (quam qui- 
dem pietatem rectus christianae caritatis ordo, nedum improbet, 
at suis normis sanctam vivacioremque efficit), nimius id genus 
sui suorumque amor in mutuas inter populos rationes ac necessi- 
tudines subrepserit, nihil iam erit tam abnorme, quod culpa carere 
non videatur; adeo ut quod facinus a privatis hominibus perpetra- 
tum omnium iudicio vituperandum haberetur, idem, patriae carita- 
tis causa interposita, et honestum et laude dignum censeatur. Hine 
divinae legi fraternae caritatis, qua gentes populique omnes de- 
vincti in unam familiam coalescunt sub uno Patre qui in caelis est, 

odium succedat necesse est omnibus exitiale; in re autem publica 
gerenda leges sacrae, cuiuslibet civilis vitae cultusque norma, 
conculcentur; firma iuris fideique fundamenta evertantur, quibus 
res publica innititur; tradita denique a maioribus instituta cor- 
rumpantur atque oblitterentur, quae in Deo colendo eiusque lege 
firmiter servanda vigentem usque civitatum florem columenque 
tutissimum reponebant. 

At vero — quod malorum omnium periculosissimum dixeris — 
cuiusvis ordinis eversores, sive «communistae» sive alio nomine 
appellantur, in tanta morum perturbatione gravissimas rei oeco- 
nomicae angustias exaggerantes, eo vires summa audacia inten- 
dunt, ut, quolibet freno a cervicibus excusso legisque cum huma- 
nae tum divinae vinculis praecisis, in religionem omnem ipsumque 
in Deum bellum atrocissimum commoveant; illud sibi proponen- 
tes ut ex hominum mente, vel inde a tenellula aetate, notitiam 
sensumque religionis radicitus exstirpent; cum probe sciant, divina 
lege doctrinaque ex hominum mente deleta, nihil iam sibi arrogare 
non posse. Atque ita, quod numquam usquam legimus accidisse, 
oculis cernimus impios homines, nefando furore agitatos, vexilla 
contra Deum religionemque omnem ubique gentium terrarumque 
impudenter extulisse. 

Quod si numquam, cursu temporum, improbi viri defuere, neque 
qui Deum esse negarent, ii tamen et numero perpauci, singuli ac 
singulares, impiam suam mentem apertius prodere vel metuebant 
vel inopportunum putabant. Quod divino spiritu afflatus innuisse 
Psaltes videtur iis verbis: « Dixit insipiens in corde suo: Non est 
Deus »;* quasi videlicet huiusmodi impium induxerit, veluti in 
multitudine solitarium, negantem quidem Factorem suum Deum 
esse, hoc tamen scelus intimo in animo comprimentem. Verum, 
hac nostra aetate, perniciosissimus hic error, late iam in vulgus 
propagatus, in ipsas populares scholas insinuatur palamque se 
in theatris manifestat: quo autem latius usque possit effluere, 
eiusdem fautores vel a recentissime inventis, cinematographicis, 
quas dicunt, scenis, grammophonicis ac radiophonicis concentibus 

sermonibusque, opem petunt; propriis officinis librariis praediti, 
opellas omnibus linguis exaratas excudunt, pompas agunt trium- 
phantium more, suaeque impietatis monumenta et documenta 
publice proponunt. Nec satis; at in factiones politicas, oeconomicas, 
militares distributi arcteque consociati, per suos praecones qua 
comitiis, qua imaginibus tabellisque, ceterisque omnibus quibus sua 
placita clam palam possint in omnes ordines, coetus, trivia diffun- 
dere, impigre in tam scelestum opus incumbunt; cui ulterius prove- 
hendo, suarum studiorum Universitatum auctoritate operaque suf- 
fulti, illud tandem nervosa industria pervincunt, ut incautos in 
suum gregem cooptatos validissime constringant. Quam navitatem | 
adeo sollertem in nefariae causae commodum collocatam Nobis 
conspicientibus, menti labiisque ultro subit maestissima illa Christi 
Domini querela: « Filii huius saeculi prudentiores filiis lucis in 
generatione sua sunt ».* 

Age vero, tam iniquae factionis duces auctoresque, hodiernam 
rerum omnium inopiam in suam rem derivantes, toti sunt ut 
nefandis cavillationibus Deum religionemque apud plebem, tam- 
quam tantorum malorum causam, criminentur; Christi Servatoris 
Crux ipsa sacrosancta, humilitatis paupertatisque insigne, cum 
licet religio cum tenebricosis illis conventiculis, quae tantam orbi | 
universo molem molestiarum intulerunt, amico foedere consocia- 
retur. Atque hac ratione, nec sine exitiali exitu, contendunt ut 
victus cotidiani decertationes postulationesque praedii proprii pos- 
sidendi, aequae mercedis, honesti domicilii, eius denique vitae con- 
dicionis, quae hominem non dedeceat, cum bello nefario in Deum 
permisceant. Adde quod iidem, modum omnem excedentes, legiti- 
mas naturae appetitiones effrenasque cupiditates iuxta reputent, 
dummodo impiis consiliis institutisque suis id conducere videa- 
tur; perinde ac leges aeternae divinitus promulgatae ab homi- 
num felicitate discreparent, cuius potius sint certissimae effe- 
ctrices custodesque, aut vires humanae, utut novissimis artium 
inventis instructae, contra Dei Optimi Maximi potentissimam 

voluntatem, novum orbi rerum ordinem eundemque potiorem 
adducere valerent. 

Iamvero, quod sane dolendum est, homines paene infiniti, rati 
se pro victu cultuque dimicare, notione veri funditus eversa, huius- 


modi commentis adhaerentes, in Deum religionemque conviciis 


invehuntur; neque in unam catholicam religionem, verum in eas 
omnes, quae Deum adspectabilis huius mundi auctorem agnoscunt 
rerumque omnium moderatorem supremum. Sectae autem clan- 
destinae, suapte natura, semper Dei Ecclesiaeque hostibus — qui- 
cumque demum ii sint — adiumento esse paratissimae, vesano 
huic odio, unde nullius ordinis civilis aut quies aut felicitas, at 
certa civitatum ruina proficiscitur, novos usque igniculos addere 
conantur. 

Itaque nova haec impietatis forma, praepotentium hominis 
libidinum habenas dum laxat, impudentissime conclamat pacem 
aut felicitatem fore nullam in terra, dum religionis ultimum 
vestigium radicitus non fuerit exturbatum, ultimusque religionis 
assecla obtruncatus. Quasi vero mirabilem illum concentum, quo 
creata omnia «enarrant gloriam Dei», aeterno silentio premi 
posse opinarentur. if 


Optime novimus, venerabiles fratres, hos omnes conatus in 
irritum esse cessuros, cum procul dubio futurum sit ut stato a se 
tempore « exsurgat Deus et dissipentur inimici eius »;* novimus 
portas inferi nunquam praevalituras;* novimus divinum Redem- 
ptorem, ut de eo praenuntiatum est, «terram virga oris sui » 
percussurum et «spiritu labiorum suorum » impium interfectu- 
rum;‘ atque horrendam sane miseris illis hominibus horam futu- 
ram, qua incident «in manus Dei viventis ». ° 

Hane autem Nostram supremae Dei Ecclesiaeque victoriae 
inconcussam spem quotidie confirmat (quae infinita est Dei Boni- 


1 Ps. XVIII, 2. 

2 Ps. LXVII, 2. 

3 XVI, 18. 
Cfr. Is., XI, 4. 

5 Hebr., X, 31. 


] 
| 
| 
| 
i 


Acta Pit PP. Xi 183 


tas!) nobilis ille, quem ubique gentium et in quovis societatis 
ordine cernimus, innumerabilium animorum ardor in Deum se 
ferentium. Validissimus profecto Spiritus Sancti afflatus nunc 
terras omnes concursans, iuvenilia potissimum pectora ad subli- 
miora christianae legis culmina assequenda allicit, eaque, supra 
vanam hominum observantiam elevans, ad quaevis vel maxime 
ardua facinora instruit; divinus sane afflatus, inquimus, animas 
omnes, vel invitas, concutit, iisque intimam iniiciens sollicitudi- 
nem, iis quoque Dei sitim ingerit, quae hanc sitim fateri non 
audent. Etiam Nostram ad laicos homines invitationem, qua eos 
in agmina Actionis Catholicae vocavimus ut apostolatus hierar- 
chici participes fierent, ubique terrarum dociles magnanimique — 
exceperunt plurimi; et tam in urbibus quam in pagis augescit in 
dies eorum numerus, qui ad christianas leges propugnandas et 
secundum eas totam rei publicae vitam componendam dum totis 
viribus nituntur, intemeratae vitae exemplis sua ipsi dicta con- 
firmare contendunt. 

Verum, tantam impietatem, tantam sanctissimorum institu- 
torum conculcationem, tantam immortalium animarum cladem, 
tantum denique divinae Maiestatis contemptum cernentibus, 
Nobis temperare non possumus, venerabiles fratres, quin acerri- 
mum, quo premimur, dolorem effundamus; Nostramque vocem | 
Apostolici pectoris vi extollentes, divina iura conculcata et morta- 
lium animi, qui Deo prorsus indiget, sanctas appetitiones defen- 
damus; idque vel eo magis quod hae turmae diabolico spiritu furen- 
tes non declamationibus tantum, sed viribus_ omnibus coniunctis 
nefaria sua consilia quam primum exsequi conantur. Vae humano 
generi, si Deus, a creatis ab se naturis tanto contemptui habitus, 
hisce vastationis fluctibus apertum cursum permitteret, iisque, 
tamquam flagellis ad puniendum mundum, uteretur! 

Necesse est igitur, venerabiles fratres, ut indefesse oppona- 
mus « murum pro domo Israel »,’ vires omnes nostras nos quoque 
in unum solidumque agmen contra iniquas phalanges coniungendo, 
non minus Deo quam humano generi infensas. In hac enim pugna 

de maximo, quod humanae libertati ineundum proponi possit, 
disceptatur consilio: aut pro Deo aut contra Deum; en rursus 
deliberatio, in qua universi orbis sortes continentur; in quavis 
enim re, in re politica et oeconomica, in moribus, disciplinis, arti- 
bus, in Civitate ac domestica civilique consortione, in Oriente et 
Occidente, ubique haec deliberatio occurrit, cuius consectaria 
summum prorsus momentum habent. Atque ita fit, ut vel ipsi 
sectae illius magistri, quae mundi naturam sola materia constare 
effutiens, Deum non esse iam pro certo se ostendisse iactabat, de 
Deo disceptationes, quem iam se de medio abstulisse putaverint, 
iterum iterumque instituere adigantur. 

Itaque omnes, tam privatos homines, quam civitates, in Domino 
obtestamur, ut, cum tam gravia agitentur consilia, tam grandia 
pro humani generis incolumitate ineantur discrimina, sordidum 
illud ponant proprii tantum commodi inordinatique sui amoris 
studium, quod acerrimas quasque obtundens mentes, incepta 
quaelibet etiam nobilissima obtruncat, quae extra arcta propriae 
utilitatis septa vel minimum exsilire videantur; coniungantur 
omnes, gravia quoque, si opus fuerit, damna subeuntes, ut se 
atque hominum societétem sospitent universam. Qua in animo- 
rum viriumque coniunctione primas profecto sibi vindicare debent, 
qui christiano gloriantur nomine, illustria aevi apostolici exempla 
recolentes, cum « multitudinis credentium erat cor unum et anima 
una »;* sed etiam omnes, quotquot Deum agnoscunt sincereque 
atque ex animo reverentur, in idem suam conferant operam, ut 
ingens, quod cunctis imminet, periculum ab humano genere propul- 
setur. Dei enim agnitione, tamquam firmo cuiusvis civilis ordinis 
fundamento, cum humana quaelibet auctoritas innitatur necesse sit, 
qui omnium rerum legumque omnium perturbationem ac resolu- 
tionem nolunt, ii strenue contendant oportet, ne religionis hostes 
sua consilia, tam vehementer palamque conclamata, exsequantur. 

Neque illud Nos latet, venerabiles fratres, in hac pro aris 
pugna etiam humana quaevis legitima arma esse adhibenda, quae 
nobis praesto sint. Idcirco Nos, claris s. m. decessoris Nostri Leo- 

nis XIII vestigiis inhaerentes, Encyclicis Litteris Quadragesimo 
anno pro magis aequa bonorum terrestrium partitione tam strenue 
propugnavimus, ea omnia indicantes, quibus efficacissime hominum . 
societatis universae sanitas vigorque, eiusque membris laboranti- 
bus quies et pax reddi possint. Cum enim vehementissimum hone- 
stae cuiusdam felicitatis etiam in terris adipiscendae studium ab 
ipso universarum rerum Conditore in mortalium animis satum sit, 
nunquam christiana lex legitimos nisus ad veram scientiam ulte- 
rius promovendam et ad altiora usque hominem recto calle pro- 
vehendum non benevolenter agnovit, non fovit actuosissime. 
Quoniam vero, venerabiles fratres, adversus hoc, satanicum ~ 
prorsus, in religionem odium, quod illud « mysterium iniquitatis » 
-a 8. Paulo commemoratum’ in mentem redigit, sola humana prae- 
sidia et hominum providentiae non sufficiunt, Nos apostolico 
Nostro ministerio deesse arbitraremur, si hominibus mira lucis 
mysteria ostendere recusaremus, quae una reconditam custodiunt 
vim effrenatas tenebrarum potestates subiugandi. Age vero, cum 
redux Christus Dominus e Thaboris splendoribus, puerum a dae- 
monio vexatum sanasset, discipulis, qui illum liberare non potuis- 
sent, demisse petentibus: « Quare nos non potuimus eiicere illum? » 
illud sane memorandum respondit: « Hoe genus non eiicitur nisi 
per orationem et ieiunium ».* Quam divinam monitionem, vene- 
rabiles fratres, nostrorum quoque temporum malis adamussim 
aptandam esse putamus, quippe quae nisi «per orationem et 
ieiunium » et ipsa repelli non possint. 


Memores igitur nostrae angustis limitibus definitae naturae, 
nosque a summo rerum Auctore omnino pendere probe conscii, ad 
precationem in primis confugiamus. Fide novimus quanta sit de- 
misse, fidenter, perseveranterque precandi vis: nulli enim unquam 
alii bono operi Deus omnipotens tam amplas, tam communes, 
tam sollemnes promissiones adnexas voluit, quam admotis sibi 
precibus: « Petite et dabitur vobis, quaerite et invenietis, pulsate 

et aperietur vobis; omnis enim qui petit, accipit; et qui quaerit, 
invenit, et pulsanti aperietur ». « Amen, amen dico vobis, si quid 
petieritis Patrem in nomine meo, dabit vobis ». * 

Quid autem nostra precatione dignius, quid adorandae LIllius 
personae aptius, qui unus est « Mediator Dei et hominum, homo 
Christus Iesus »,* quam impetrare ne fides in unum Deum vivum 
et verum exsulet a terra? Talis precandi ratio iam ex parte habet 
in semet ipsa id quod petit: nam ubi quis orat, ibidem ille cum 
Deo coniungitur iamque per hoc vivam Dei memoriam in terris 
efficit. Et re quidem vera, qui orat, ipso sui demisso corporis 
habitu, suam in omnium rerum Oonditorem ac Dominum fidem 
palam profitetur; quoties vero non privatim sed communiter hoc 
praestat, per id ipsum supremum et summae potestatis Dominum 
agnoscit, non modo singulis hominibus sed universae etiam huma- 
nae societati imperantem. 

Quam iucundum sane caelo terraeque spectaculum praebet 
Ecclesia orans, cum, totos continenter dies noctesque totas, psalmi 
divino afflatu conscripti concinantur in terris: nulla per diem 
computetur hora, quae propria non consecretur liturgia; nulla 
humanae vitae aetas, quae suum non habeat locum in gratiarum 
actionibus, laudibus, precibus, piaculis communis huius obsecra- 
tionis mystici corporis Christi, quod est Ecclesia. Atque ita pre- 
catio, quemadmodum divinus ipse Redemptor spoponderat, 
Deum hominibus praesentem facit: « Ubi sunt ae vel tres con- 
gregati in nomine meo, ibi sum in medio eorum ». 

Ipsam praeterea aerumnarum causam, quam superius com- 
memoravimus, auferet precandi studium; inexplebilem dicimus | 
temporalium bonorum cupiditatem. Nam qui orat, in excelsum 
suspicit, ad caelestia nempe bona, quae meditatur atque exop- 
tat; se totum abdit in mirum contemplandum ordinem a Deo 
statutum, in quo nulla adest vanae gloriae libido, nulla maioris 

usque celeritatis vana contentio; atque ita aequalis illa operis 
quietisque compensatio quasi sponte restituetur, quae ab ho- 
dierna societate, magno cum totius vitae et physicae et oecono- 
micae et moralis detrimento, penitus abest. Etenim si qui ob 
nimiam rerum confectarum copiam in otium egestatemque sunt 
adacti, debitum ii precationi tempus dare vellent, brevi et opus | 
et rerum prolatio intra rationabiles fines constringerentur, eaque 
contentio quae humanum genus nunc in binas ingentesque pro 
fluxis rebus pugnantium acies dividit, in nobilem pacificamque 
transiret concertationem ad caelestia aeternaque bona conse- 
quenda. 

Hac itidem ratione tantopere expetitae paci sterneretur via, 
ut pulchre insinuat beatus Paulus, ubi precandi praeceptum cum 
sanctis et pacis et omnium hominum salutis desideriis coniungit: 
« Obsecro igitur primum omnium fieri obsecrationes, orationes, 
postulationes, gratiarum actiones, pro omnibus hominibus: pro 
regibus et omnibus qui in sublimitate sunt, ut quietam et tran- 
quillam vitam agamus in omni pietate et castitate. Hoc enim 
bonum est et acceptum coram Salvatore nostro Deo, qui omnes 
homines vult salvos fieri et ad agnitionem veritatis venire ».' 

Pro omnibus postuletur pax, sed iis potissimum in quos gravis- 
simum recidit munus regendi homines; nam quo pacto suis genti- 
bus pacem dare possint, quam in se ipsi non habeant? Precatio 
autem ipsa est, quae, docente Apostolo, pacis donum afferre debet; 
precatio nimirum, quae ad Patrem caelestem eundemque omnium 
hominum patrem, habetur; precatio, quae communes exprimit 
magnae illius familiae sensus, quae cuiuslibet nationis regionisque © 
transgreditur fines. | 

Qui in quavis re publica eundem Deum rogant ut pax habea- 
tur in terris, non ii sunt homines qui inter gentes discordiae faces 
iniiciant; qui divinam Maiestatem precando honorant, non ii sunt 
qui dominandi cupiditatem in suam‘gentem inferant illumque inor- 
dinatum foveant patriae amorem, quo singuli populi suam cuius- 
que rem publicam sibi Deum faciunt; qui denique « Deum pacis et 

dilectionis »* continenter respiciunt eumque supplices adeunt per 
Christum, qui est « Pax nostra »,’ ii profecto non acquiescent 
donec pax illa, quam mundus dare non potest, ab omnium bono- 
rum Datore « hominibus bonae voluntatis »* tandem adveniat. 
Paschalium illa gaudiorum nuncia, salutatio « Pax vobis », ‘ 
qua Christus Dominus Apostolos suorumque discipulorum primi- 
tias compellavit, quaeque exinde identidem in sacra Ecclesiae 
Liturgia resonare consuevit, eadem hodie, si unquani alias, homi- 
num animos angustiis oppressos attollere sursum solarique debet. 


Verum cum precatione poenitentia quoque coniungatur opor- 
tet: studium videlicet poenitentiae et christianae poenitentiae 
usus. Id nos docet divinus Praeceptor, qui ante omnia poeniten- 
tiam ipsam inculcavit: « Coepit Iesus praedicare et dicere: Poeni- 
tentiam agite ».° Id praeterea docemur et accepté a maioribus 
doctrinaé et histori4 Ecclesiae universi; magnis in calamitatibus, 
magnis in populi christiani aerumnis, quandocumque divini auxi- 
lii maior premebat necessitas, christifideles, vel sua sponte vel 
saepius a sacris Pastoribus exemplo et hortatione incitati, utraque 
arma in vita spirituali validissima semper arripuerunt: preca- 
tionem et poenitentiam. Sacro illo sensu, quo christiana plebs 
nisi a discordiae satoribus transversa agatur, sponte ducitur, 
quique nihil aliud tandem est quam « sensus Christi » ab Apostolo 
commemoratus,* numquam Christi fideles in huiusmodi rerum 
adiunctis non illico persenserunt suum cuiusque animum ab admis- 
sis esse mMundandum, ideoque et intime dolere, et sacro se tribu- 
nali sistere et externis quoque piacularibus exercitiis divinae 
Iustitiae facere satis numquam non contenderunt. 

Nos equidem non fugit, idque vobiscum, venerabiles fratres, 
vehementer lamentamur, nostris temporibus ipsam piaminis et poe- 

1 II Oor., XIII, 11. 

nitentiae nedum notionem at ipsum nomen apud complures haud 
parum amisisse pristinae suae virtutis, qua olim magnanimos 
ciebant sensus et ad fortia impellebant suscipienda, quippe quae 
hominibus fide alte imbutis sacro Christi eiusque Sanctorum sigillo 
insignita apparerent; nec desunt qui externas corporis afflictatio- 
nes inter obsoletas res amandare velint; ne quid dicamus de ho- 
dierno homine libero seu autonomo, quem vocant, qui poeniten- 
tiam quamlibet ut servile quid superbe contemnit. Nec mirum 
sane: quo magis enim in Deum fides debilitatur, pronum est ut 
eo Magis primaevi peccati ac pristinae hominis contra Deum rebel- 
lionis notio obfuscetur atque evanescat, multoque magis iam 
nulla piaculi poenitentiaeque necessitas persentiatur. 

Nos vero, venerabiles fratres, pro pastorali munere, haec 
nomina sanctasque res summo in honore habere utque habeantur 
curare, iisque germanam notionem nobilitatemque servare indem- 
nem, atque adeo, quod pluris est, ut ad vitae christianae usum 
eaedem applicentur contendere debemus. Hoc a Nobis expostulat 
ipsa, quam propugnamus, Dei Religionisque defensio, cum poeni- 
tentia suapte natura ordinem morum agnoscat restituatque, qui 
lege aeterna, id est Deo ipso, innitatur. Qui Deo piamina offert pro 
peccato, is sanctas esse profitetur supremas morum leges, earumque 
obligandi vim atque in violatores animadvertendi ius agnoscit. 

In perniciosissimis profecto nostrae aetatis erroribus ille est 
annumerandus, qui nefario ausu mores a religione seiungit, quod- 
vis scilicet legibus subducens fundamentum. Qui quidem mentis 
error praetermitti quadantenus poterat fortasse minusque exitio- 
sus videri, cum inter paucos continebatur, cumque in Deum fides 
commune totius humani generis patrimonium adhuc erat, adeo ut 
ii quoque qui eam iam non profiterentur aperte, tacite tamen opi- 
nione admittere cogerentur. At nunc, cum atheismus etiam popu- 
lares inficit coetus, atrocia illius erroris consectaria quotidiano usu 
tanguntur et obviam occurrunt passim. Pro morum lege, quae, 
sublata in Deum fide, decidat pariter necesse est, vis bruta impo- 
nitur omnium iura conculcans. Antiquam agendi fidem atque 
honestatem mutuique commercii probitatem, vel ethnicorum 

rhetorum ac poetarum laudibus tantopere commendatam, exci- 
piunt nune sordida lucri studia, quibus incensi complures sua 
aliorumque negotia impudenter passim perfideque agunt. Et sane, 
qui possunt humana consistere commercia, qui vim nancisci 
pactiones, ubi nullum sit conscientiae vadimonium? Quodnam 
autem conscientiae sit vadimonium, ubi nulla sit in Deum fides, 
nullus Dei timor? Hoc enim sublato fundamento, omnis morum 
decidit ‘lex, nihilque impedire poterit quominus gradatim, at 
necessario, praecipites ruant gentes, familiae, res publica, ipseque 
humanae vitae cultus. 

Poenitentia itaque salutare armorum est genus, quibus utuntur 
strenui Christi milites pro universo morum ordine propugnando 
restituendoque dimicare cupientes: armorum est genus, quod ad 
omnium malorum radicem resecandam descendit, cupiditatem 
dicimus corruptibilium divitiarum inhonestarumque vitae volup- 
tatum. Piacula sponte suscipiens, iucundis rebus vel aegre absti- 
nens, variis poenitentiae operibus indulgens, christianus homo 
vere magnanimus abiectas cupiditates coércet, quibus ad morum 
normam transgrediendam allicitur. Quod si idem divinae legis 
studio atque fraterno ‘amore tam vehementer flagrat, quantum 
sane debet, tum non modo pro se suisque luendis commissis poe- 
nitentiae dat operam, sed etiam aliena peccata in se suscipit 
expianda, grandia Sanctorum exempla imitatus, qui ad totius 
suae aetatis peccatorum poenas ferendas, piaculares se hostias 
saepenumero exhibebant; imitatus quin immo divinum Redem- 
ptorem, Agnum Dei factum, « qui tollit peccatum mundi ».* 

Nonne, venerabiles fratres, in hoc poenitentiae studio pacis 
quoque mysterium abditur? « Non est pax impiis »? inquit Spiritus 
Sanctus, qui ordini a natura atque adeo ab eius Conditore statuto 
semper contradicunt et repugnant. Tune solummodo, quando hic 
ordo restitutus erit, quando omnes gentes illum ultro fideliterque 
agnoverint et servaverint, quando intimae populorum rationes 
et mutuae cum aliis nationibus necessitudines hoc nitantur funda- 

mento, tunc solummodo firma in terris pax haberi poterit. At 
optatam hanc firmae pacis auram nec pacis foedera nec sollemnio- 
res pactiones, nec communes populorum conventus aut consulta- 
tiones, nec Civitatum rectorum nobiles sincerique conatus addu- 
cere poterunt, nisi prius sacra naturalis divinaeque legis iura sint 
agnita. Nullus oeconomiae publicae moderator, nulla virium ordi- 
nandarum et componendarum peritia, societatis rationes pacifice 
extricare poterit, nisi prius in ipso oeconomiae ambitu lex moralis, 
Deo conscientiaque innixa, triumphet. Hic nervus praecipuus 
totius roboris tam politicae quam oeconomicae populorum vitae; 
hoc pretium omnium certissimum, quo firmo, reliqua omnia nutare 
non possunt, quippe quae immutabili aeternaque Dei lege, validis- 
sima scilicet auctoritate, solidentur. 

At poenitentia et singulis hominibus firmam affert pacem, eos 
a terrenis fluxisque bonis abducens, ad aeterna sustollens, eosque 
vel in mediis angustiis aerumnisque constitutos, illa donans pace, 
quam mundus, quibusvis divitiis voluptatibusque suis, dare non 
potest. Nonne unus ex iucundioribus laetioribusque concentibus, 
qui in hac lacrimarum valle unquam sint exauditi, notissimum 
illud est Sancti Francisci «Canticum srolis seu creaturarum » ? 
Atqui eius auctor, scriptor, cantor austerissimis Christi asseclis 
est profecto annumerandus; illum dicimus Assisiensem pauper- 
culum, qui nihil prorsus possidebat in terra, quique in corpore suo, 
macie consumpto, cruenta Domini crucifixi stigmata pertulit. 

Precatio igitur et poenitentia duo sunt validi spiritus, nobis 
hac aetate a Deo dati, ut miseram humanitatem, huc illuc sine 
duce errantem, ad ipsum reducamus; qui causam primam praeci- 
puamque omnis perturbationis defectionisque — rebellionem scili- 
cet hominis in Deum — dissipent atque expient. Sed ipsae gentes 
ad summam tandem deliberationem vocantur; ut nimirum, aut 
his benevolis beneficisque spiritibus se credant et humiles dolen- 
tesque ad Dominum suum misericordiarumque Patrem revertan- 
tur; aut in manus hostis Deum adversantis, id est vindictae spiri- 
tualisque ruinae, se totos illudque modicum quod adhuc in terris 
maneat beatitatis residuum coniiciant. 


Acta Apostolicae Sedis - Commentarium Offciale 


Nihil ergo aliud restat quam ut miserum hunc mundum, qui 
tam copiosum sanguinem effudit, tot aperuit tumulos, tot insignes 
res delevit, tot denique hominibus pane operaque interdixit; nihil, 
inquimus, aliud restat, quam ut hunec mundum amantissimis sacrae 
Liturgiae vocibus compellemus: « Convertere ad Dominum Deum 
tuum! 


Iamvero, ad hance precum operumque piacularium conspira- 
tionem quamnam vobis, venerabiles fratres, occasionem oppor- 
tuniorem indicandam nanciscamur quam sollemnem diem, qui iam 
imminet, Sacratissimo Iesu Cordi dicatum? Cuius cum sit nota 
peculiaris — quemadmodum Encyclicis Litteris Miserentissimus 
quattuor abhine annis datis copiose demonstravimus — hominum 
scelerum expiandorum studium caritate incitante, in omnibus 
Orbis templis perpetuum, sacro anniversario recurrente, publice 
tot flagitia, quibus Cor illud divinum impetitur, piaculis repa- 
randa decrevimus. 

Equidem confidimus futurum ut hoc anno, die divino Cordi 
sacra, Ecclesiae filii universae certatim in flagitia expianda divi- 
naque impetranda dona studiosius incumbant. Qui frequentissimi 
ad Eucharisticam mensam accedentes, et circum altaria provoluti, 
humani generis Redemptorem sub Sacramenti velis delitescentem 
venerantes — quod proinde, venerabiles fratres, in omnibus 
templis ea die sollemniter exponendum curabitis — in illud Cor 
misericordissimum, omnium humanorum dolorum aculeos in se 
expertum, molem angorum, quibus afficiuntur, effundant; fidem- 
que suam firmam, certam spem, ardentem caritatem profitentes, 
idem Cor Sanctissimum, validissimo patrocinio Virginis Deiparae, 
omnium gratiarum Mediatricis, interposito, pro se suisque, pro 
patria, pro Ecclesia, pro Christi Vicario ceterisque Pastoribus, 
eiusdem gravissimi animarum regiminis in partem adscitis, fer- 
vide deprecentur; itemque pro fratribus de eadem fide sive con- 
sentientibus, sive dissentientibus, sive impietatis aut infidelitatis 
labe infectis, ac pro ipsis denique Dei Ecclesiaeque hostibus, ut 
tandem et convertantur vivant. 

Quod precandi studinm voluntatemque expiandi per Octavam 
totam, quo liturgico privilegio Sacratissimi Cordis festum Nos 
ipsi insignitum voluimus, fovere pergant omnes: quibus diebus 
illa semper animo menteque spectantes, quae superius enucleate 
attigimus, eas virtutum pietatisque exercitationes peragant, 
quae, pro rerum locorumque adiunctis, vobis, venerabiles fratres, 
vel indicandae vel decernendae videantur: «ut misericordiam 
consequamur et gratiam inveniamus in auxilio opportuno ».* 
Hac vero Octava — quam equidem toto terrarum orbe expian- 
dis flagitiis, sanctae severitati, cupidinum refrenationi, peculiari- 
busque supplicationibus dicatam cupimus — spectaculis, ludicris, 
corporisque deliciis, quamquam alioquin honestis, christifideles 
abstineant; qui vero maiore bonorum copia perfruuntur, christia- 
nae austeritatis memores, a consueto vitae licet moderato cultu 
nonnihil subducant quod egenis largiantur, cum liberales in pau- 
peres largitiones suis admissis redimendis divinaeque misericordiae 
sibi conciliandae maxime conducant. Qui autem vel in egestate 
versantur, vel, ob operum intermissionem, mercede imminuta an- 
gustius nunc vivere coguntur, eadem et ipsi christianae austeritatis 
disciplina informati, rerum defectus — quibus a temporum tristitia 
ipsaque rerun condicione laborant, quam iisdem providentissi- 
mus Deus, arcano quidem at certe benignissimo consilio, in civili 
societate assignavit — patienter Dei amore studeant tolerare; 
penuriaeque aerumnas, graviores nunc profecto ob communes 
angustias quibus omnes exercentur, e Dei manu obsequenter 
fidenterque accipientes, mentem animumque ad divinum illud 
exemplum omnibus propositum attollant, Christum crucifixum; 
porro reputantes, etsi opus laborque pro maximis vitae praesidiis 
recte aestimetur, tamen hominum salutem Dei patientis amore 
constitisse, eo certissimo solacio animum erigant: se suis angustiis 
doloribusque, christiana virtute toleratis, temporibus pacis mise- 
ricordiaeque maturius reducendis operam efficacissimam posituros. 
Audiet profecto divinum Cor Iesu Ecclesiae suae voces suppli- 
cationesque, dicetque tandem Sponsae amatissimae, tot dolorum 
1 Hebr., IV, 16. 

angorumque cumulo afflictae atque ingemiscenti: « Magna est fides 
tua! Fiat tibi sicut vis ».’ 

Hac freti fiducia, quam Crucis firmat commemoratio, humanae 
redemptionis et signi et instrumenti pretiosissimi, cuius hodierna 
die gloriosam Inventionem recolimus, vobis, venerabiles fratres, 
clero populoque vobis commisso, orbi denique catholico universo, 
apostolicam benedictionem peramanter impertimus. 

Datum Romae apud Sanctum Petrum, die mI mensis Maii, 
in festo Inventionis S. Crucis, anno MDCCCCXxxu, Pontificatus 
Nostri undecimo. 

PIUS PP. XI 


CONSTITUTIO APOSTOLICA 
URBIS 


DE PAROECIARUM OMNIUM SANCTORUM, SS. MARCELLINI ET PETRI ET 8. MA- 
RIAE A BONO CONSILIO DISMEMBRATIONE AC DE NOVAE 8. MARIAE AUXI- 
LIATRICIS PAROECIAE ERECTIONE. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Inter pastoralis Nostrae sollicitudinis curas, quibus assidue premimur, 


haec prae ceteris cordi Nostro insidet ut provideamus, ne christifideles in 


alma hac Urbe degentes ulla in spiritualibus detrimenta patiantur. Cum 
itaque in regione circa viam Tusculanam plura incolarum millia suum 
habeant in praesens domicilium constitutum a paroeciali sua ecclesia procul 
distans, ac eorum regimini et curae haud facile sit ab uno aut altero vel 
vigilantissimo Pastore provideri, novam in illa paroecialem ecclesiam eri- 
gere paene necessarium visum est. Quam quidem Pia S. Francisci Salesii 
Societas, tam de Ecclesia et christiano populo optime merita, in Beatae 
Mariae Virginis Auxiliatricis honorem e solo exstruendam suscepit. Nos 
vero ad maius ipsorum fidelium spirituale bonum praecipue intendentes, 
collatis cum dilecto filio Nostro Francisco titulo S. Mariae Novae S. R. E. 
Presbytero Cardinale Marchetti Selvaggiani, Nostro in Urbe Vicario in 
spiritualibus Generali, consiliis, ac omnibus mature perpensis, a paroecia- 

rum Omnium Sanctorum, SS. Marcellini et Petri ad duas lauros et S. Mariae — 
a Bono Consilio territorio partem seiungere et novam ex illa paroeciam 
erigere statuimus. Quapropter, suppleto, quatenus opus sit, quorum inter- 
sit vel eorum qui sua interesse praesumant consensu, a praefatarum paroe- 
ciarum territorio illam circa viam Tusculanam partem dismembramus, 
cuius limites praefatus ipse Cardinalis Vicarius definiendos curabit, et 
novam ac distinctam paroeciam, titulo Beatae Mariae Virginis Auxiliatricis 
nuncupandam, suprema Nostra auctoritate erigimus et constituimus. 
Huius autem novae paroeciae ecclesiam paroecialem, templum, quod, ut 
supra diximus, in Beatae Mariae Virginis Auxiliatricis honorem exstrui 
coeptum est, declaramus et constituimus. Huic vero ecclesiae eiusque 
pro tempore parocho omnia concedimus iura et privilegia, quibus aliae 
Urbis paroeciales ecclesiae eorumque parochi iure communi vel legitima 
consuetudine fruuntur; eisque pariter onera omnia et obligationes impo- 
nimus, quibus ceterae Urbis paroeciales ecclesiae et parochi obstringuntur. 
Huius insuper sic noviter erectae paroeciae 8. Mariae Auxiliatricis curam 
et regimen praefatae Salesianae Societati pleno ture suprema Nostra aucto- 
ritate concredimus; eiusque pro tempore parocho onus praecipue imponi-. 
mus duos saltem habendi coadiutores, qui in pastorali munere obeundo 
validum ipsi praestent auxilium. Pro parochi autem eiusque coadiutorum 
honesta substentatione congruam Nos ipsi dotem assignabimus. Volumus 
denique ut, donec praefata paroecialis ecclesia perfecta fuerit, divina myste- 
ria et paroeciales functiones in continenti Pii XI Instituti oratorio interea 
peragantur. Rebus itaque ut supra dispositis, ad eadem omnia exsequenda, 
dilectum filium Nostrum Cardinalem in Urbe Vicarium Generalem depu- 
tamus; cui propterea necessarias et opportunas concedimus facultates 
etiam subdelegandi ad effectum de quo agitur alium virum in ecclesiastica 
dignitate vel officio constitutum, atque definitive sententiam dicendi de 
quavis controversia in exsecutionis actu quomodolibet oritura; eidemque 
onus imponimus peractae exsecutionis actorum fidem authentica forma 
exaratam redigendi, illamque in Vicariatus Urbis archivo religiose adser- 
vandi. Volumus quoque ut harum Litterarum transumptis etiam impressis, 
manu tamen alicuius notarii publici subscriptis ac sigillo viri in ecclesia- 
stica dignitate vel officio constituti munitis, eadem prorsus tribuatur fides, 
quae hisce Litteris Nostris tribueretur, si originaliter exhibitae vel ostensae 
forent. Non obstantibus, quatenus opus sit, regulis in synodalibus, pro- 
vincialibus, generalibus universalibusque Conciliis editis, aliisque constitu- 


tionibus et ordinationibus Apostolicis, vel quavis alia firmitate roboratis, 


statutis, consuetudinibus ceterisque contrariis quibuslibet, etiam specialis- 
sima mentione dignis, quibus omnibus per praesentes auctoritate Aposto- 

lica derogamus. Nemini autem has Litteras Nostras dismembrationis, ere- 
ctionis, concessionis, statuti, mandati, derogationis et voluntatis Nostrae 
infringere, vel eis contraire liceat. Si quis autem ausu temerario hoc atten- 
tare praesumpserit, indignationem omnipotentis Dei ac beatorum Petri 
et Pauli, Apostolorum Eius, se noverit incursurum. 

Datum Romae apud Sanctum Petrum, anno Domini millesimo nongen- 
tesimo tricesimo secundo, die vicesima quinta Martii mensis, Pontificatus 
Nostri anno undecimo. 


Fr. A. Carp. FRUHWIRTH F. Carp. MARCHETTI SELVAGGIAN!] 
Cancellarius S. R. E. Vic. Gen. S. S. 


loseph Wilpert, Decanus Collegii Protonot. Apostolicorum. 
Alfonsus Carinci, Protonotarius Apostolicus. 
Loco Plumbi 
Reg. in Cancellaria Apostolica, Vol. XLV, n. 42. - M. Riggi. 


LITTERAE APOSTOLICAE 


ARCHISODALITATI URBANAE A DOCTRINA CHRISTIANA OMNIBUSQUE INSTITU- 
TIONIS RELIGIOSAE OPERIBUS PRAESTITES TUTELARES TRIBUUNTUR 
8. CAROLUS BORROMYAEUS ET 8S. ROBERTUS BELLARMINO. 


PIUS PP. XI 


Ad perpetuam rei memoriam. — Hac Alma in Urbe frugifera exstat 
canonice erecta in templo Sanctae Mariae a Lacrymis, vulgo del Pianto, 
Archisodalitas a Doctrina Christiana nuncupata. Nunc autem eiusdem 
Archiconfraternitatis moderatores, Sanctae Romanae Ecclesiae Cardinali 
Nostro in Urbe eiusque in districtu Vicario in spiritualibus generali amplis- 
sime. suffragante, Nos enixe humiliterque rogant ut tanquam caelestes 
Patronos pio eidem instituto Sanctum Carolum Borromaeum, Episcopum 
Confessorem, et Sanctum Robertum Bellarminum, Episcopum Confesso- 
rem atque Ecclesiae Doctorem, concedere dignemur. Nil enim magis oppor- 
tunum videtur quam ita sacerdotibus ceterisque omnibus qui in doctri- 
nam christianam tradendam incumbunt, conspicua praebere exempla 
eorundem Sanctorum, quos in sacris explendis muneribus atque in populo 
christiano religiosae edocendo insignes Ecclesia dilaudat. Sanctus enim 
Mediolanensium Praesul non modo utilissimum Parochorum Catechismum, 
qui etiam « Catechismus Romanus» appellari solet, conficiendum atque 
in lucem edendum curavit, sed illas quoque in dioecesi sua et finitimis in 

dioecesibus instituit atque opportunis statutis instruxit celeberrimas doctri- 
nae christianae scholas, quae usque ad nostram vigent aetatem. Sanctus 
vero Controversiarum Magister, praeter ea praeclarae sapientiae docu- 
menta, quibus exstat insignis in Ecclesia Dei, aureum illum composuit 
Catechismum, qui Summorum Pontificum et plurimorum Episcoporum 
iudicio atque trium fere saeculorum usu ita est commendatus et compro- 
batus, ut catechesis exemplar recte habendus sit. Conlatis igitur consiliis 
cum dilecto filio Nostro Sanctae Romanae Ecclesiae Cardinali Sacrorum 
Rituum Congregationi Praefecto, motu proprio atque ex certa scientia ac 
matura deliberatione Nostris, deque apostolicae Nostrae potestatis pleni- 
tudine, praesentium Litterarum tenore, perpetuumque in modum Sanctum 
Carolum Borromaeum, Episcopum Confessorem, et Sanctum Robertum 
Bellarminum, Episcopum Confessorem atque Ecclesiae Doctorem, cae- 
lestes Patronos non modo memoratae Urbanae Archiconfraternitatis 
Doctrinae Christianae sed omnium quoque ceterorum instructionis reli- 
giosae Operum ubique terrarum exsistentium constituimus et declaramus. 
Contrariis non obstantibus quibuslibet. 

Haec, ad spirituale omnium tum catechesis magistrorum tum disci- 
pulorum bonum ubique provehendum concedentes, statuimus, decernentes 
praesentes Litteras firmas, validas atque efficaces semper exstare ac per- 
manere; suosque plenos atque integros effectus sortiri et obtinere; illisque 
ad quos spectant, sive spectare poterunt, amplissime suffragari; sicque 
rite iudicandum esse ac definiendum, irritumque ex nunc et inane fieri si 
quidquam secus super his, a quovis, auctoritate qualibet, scienter sive 
ignoranter contigerit attentari. 

Datum_Romae apud Sanctum Petrum, sub anulo Piscatoris, die xxvI 
mensis Aprilis, anno MDCcCCCxxxI, Pontificatus Nostri undecimo. 


E. CaRpD. PACELLI, a Secretis Status. 


EPISTOLA 


AD EMUM P. D. PETRUM TIT. 8. LAURENTII IN LUCINA §, RB. E. PRESBYTERUM 
CARDINALEM GASPARRI EUMDEMQUE §&. R. E. CAMERARIUM, XVI AETATIS 
LUSTRA FELICITER EXPLENTEM. 


PIUS PP. XI 


Dilecte fili Noster, salutem et apostolicam benedictionem. — Semper 
in studiis laboribusque viventi non intelligitur quando obrepat senectus. 
Hoc sane tibi contingit, quem, licet octogesimum ipse iam annum agas, 

tamen neque vires neque animi robur deficiunt. Quum autem tempus 
omne praeteritum inter gravissima officia curasque maximas ad gloriam 
Romanae Ecclesiae amplificandam exegeris, sive iuris docendi munere 
obeundo, sive Apostolicis legationibus perfungendis, sive praesertim 
publicis Ecclesiae negotiis tamdiu tantaque sollertia praesidendo, nunc 
quoque ita in promerita quiete versaris, ut senectus ipsa non modo lan- 
guida et iners non sit, verum etiam operosa et semper agens aliquid et 
moliens videatur. Novissimo enim tempore tu quidem, doctrinae christia- 
nae pervulgandae studio mire incensus, « Catechismum Catholicum » 
praeclara eruditione et venustate quadam Christi fidelibus comparasti, 
illudque opus de matrimonio christiano, inter iuris peritos laudatissimum, 
quod abhinc plurimos annos primo in vulgus edidisti, hodie ad recentio- 
res leges necessitatesque concinnius compositum, rursus curas edendum. 
Neque hae quidem ingenii exercitationes, neque haec curricula mentis te 
minime valent impedire, quominus Consilio praesideas Patrum Cardinalium 
quibus Codicem pro Ecclesia Orientali apparandum triennio ante demanda- 
vimus; immo vero tu, et alacritate et auctoritate princeps, singula doctri- 
nae capita sedulo perpendis, aliorum sententias sollicite excipis, omnes 
disputationes summa prudentia consilioque moderaris; quare non est dubi- 
tandum, quin opus istud perarduum sane tantique momenti, tua tuorumque 
Conlegarum sollertia, nec non studio operaque doctissimorum hominum 
ex Oriente quoque in consilium evocatorum ad felicem exitum perduca- 
tur. Itaque laus illa longe lateque diffusa, quam mirifica industria et inge- 
nium tibi peperit, in dies usque confirmatur et magis magisque augetur. 
Quapropter Nos opportunam nacti occasionem, tibi, dilecte fili Noster, 
sexdecim aetatis lustra feliciter explenti, ex animo vehementerque gratu- 
lamur, tecumque libenter laetamur, quod, Nostrae exspectationi probe 
respondens, curam actionemque tuam in vita etiam privata et quieta 
Nobis non desinis praestare. Ut autem placida sit tibi et lenis ac diuturna 
senectus, Deum exoramus benignissimum, qui se timentibus daturum 
promisit « laetitiam et gaudium et longitudinem dierum ». Quorum quidem 
caelestium donorum auspicium et grati benevolentisque animi Nostri testi- 
monium apostolica esto benedictio, quam tibi, dilecte fili Noster, cunctis- 
que carissimis tuis peramanter in Domino impertimus. 

Datum Romae apud Sanctum Petrum, die xxv mensis Aprilis, in 
festo Sancti Marci Evangelistae, anno mpccccxxXxu, Pontificatus Nostri 
undecimo. 

PIUS PP. XI 


| 
| 

ACTA SS. CONGREGATIONUM 


SACRA CONGREGATIO CONSISTORIALIS 


PROVISIO ECCLESIARUM 


Sanctissimus Dominus Noster Pius divina Providentia Papa XI, succes- 
sivis decretis Sacrae Congregationis Consistorialis, singulas quae sequuntur 
Ecclesias de novo Pastore dignatus est providere, nimirum: 


26 Aprilis 1932. — Titulari episcopali Ecclesiae Furnitanae praefecit 
R. P. Iulianum Mariam Nouailles, e Congregatione Missionariorum a 
Ss. Cordibus Iesu et Mariae, quem constituit Vicarium Apostolicum Insu- 
larum Tahiti..- 

— Titulari episcopali Ecclesiae Pomariensi, R. P. Paulum Audren, e 
Societate Parisiensi pro Missionibus exteris, quem constituit Coadiutorem 
cum iure futurae successionis R. P. D. Caroli de Gorostarzu, Episcopi tit. 
Aelanitici, Vicarii Apostolici de Yunnanfu. 

1 Mati. — Metropolitanae Ecclesiae Urbinatensi, R. D. Antonium Tani, 
Vicarium generalem dioecesis Feretranae. 

4 Maii. — Titulari episcopali Ecclesiae Tléensi R. P. D. Leonem Wa- 
tega, hactenus Episcopum Tarnoviensem. 

7 Maii. — Cathedrali Ecclesiae Parmensi, R. P. D. Evasium Colli, 
hactenus Episcopum Iaciensem. 

12 Maii. — Cathedrali Ecclesiae Collensi, R. D. Franciseum Niccoli, 
parochum in oppido Sesto Fiorentino archidioecesis Florentinae. 

13 Maii. — Cathedrali Ecclesiae Manchesteriensi, R. P. D. Ioannem 
Baptistam Peterson, hactenus Episcopum Hippenum et Auxiliarem Emi 
P. D. Guilelmi Card. O’Connell, Archiepiscopi Bostoniensis. 

— Cathedrali Ecclesiae Nottinghamensi, R. D. Ioannem Franciscum 
Mac Nulty, parochum in dioecesi Salfordensi. 

— Cathedrali ecclesiae Portlandensi, R. D. loseph Mc Carthy, sacer- 
dotem dioecesis Hartfortiensis. 

— Titulari episcopali Ecclesiae Bidensi, R. D. Iacobum Augustinum 
Me Fadden, Cancellarium curiae dioecesanae Clevelandensis, quem depu- 
tavit Auxiliarem R. P. D. Iosephi Schrembs, Episcopi Clevelandensis. 


| 

SACRA CONGREGATIO DE PROPAGANDA FIDE 


I 
NOMINATIONES 


Successivis ut infra decretis Sacra Congregatio de Propaganda Fide 
renunciavit ad suum beneplacitum: 


11 Ianuarii 1932. — R. D. Lucam Tchao, e clero indigena, Praefectum 
Ap. de Chihfeng. 

— R. D. Eugenium Imhof, e Societate helvetica Missionum ad exteros 
de Bethleem, Praefectum Apostolicum de Tsitsihar. 

16 Ianuarii.— R. P. Angelum de la Calle Fontecha, Ord. Erem. 
8. Augustini, Praefectum Apostolicum de Yochow. 

— R. P. Hippolytum Martinez, O. E. 8S. A., Praefectum Apostolicum 
de Lichow. 

— R. P. Hermenegildum Focaccia, O. F. M., Praefectum Apostolicum 
de Yutse. 

23 Ianuarti. — BR. P. Michaelem a Iustinopoli (vulge Capodistria), Ord. 
F. M. Capuccinorum, Superiorem ecclesiasticum Missionis Trapezuntinae. 

29 Ianuarii. — R. P. Venantium Guichard, O. F.M., Praefectum Apo- 
stolicum de Idushien. 

— R. P. Prosperum Durand, O. F. M., Superiorem ecclesiasticum mis- 
sionis de Wei-hai-wei. 

19 Februariit. — R. P. Franciscum Joosten, e Congr. Immacul. Cordis 
B. M. V. (de Scheut), Praefectum Apostolicum de Tatung. 

20 Februarii. — R. P. Raphaelem Toro, S. I., Praefectum Apostolicum 
Fluminis Magdalenae. 

26 Februari. — R. P. Berardum Barraciu, O. F. M. Conventualium, 
Praefectum Apostolicum de Hinganfu. 

— R. P. Ioannem Collins, e Societate Lugdunensi pro Missionibus ad 
Afros, Praefectum Ap. Liberiensem. 

27 Februarit — R. P. Gualterium Vervoort, e Congr. Oblatorum B.M. V. 
Immaculatam, Praefectum Ap. de Pileomayo. 

4 Martii.— R. P. Gulielmum Mac Grath, e Seminario missionum ad 
Sinas de Searboro, Praefectum Ap. de Chuchow. 

18 Martii. — R. P. Adamum Paulum Curran, O. P., eupuiiiin eccle- 
siasticum Missionis de Kienning. 

Praeterea decretis eiusdem Sacri Consilii, renunciati sunt Praesides 
Pontificii Operis a Propagatione Fidei pro respectivis nationibus: die 
30 Decembris 1931, R. P. Antonius Anoge, pro Iaponia et R. P. Petrus 
M. Villemot, pro Corea; 23 Februarii 1932, R. D. Antonius Eltschkner 
pro natione bohema in Czechoslovachia; 13 Aprilis 1932, R. D. Iulianus 
Fuentes Figueroa, pro Venezuela. 


II 
APPROBATIO 


Decreto 8S. C. de Propaganda Fide, dato diei 30 Decembris 1931, Ssmus 
Diitus Noster Pius divina Providentia Pp. XI dignatus est! approbare 
ad septennium experimenti gratia Constitutiones Instituti Sororum }Mis- . 
sionariarum e Societate Mariae, cuius domus princeps est in archidioe- 
cesi Lugdunensi. 


SACRA CONGREGATIO RITUUM 


SANCTI DEODATI stu NANCEYEN. 


BEATIFICATIONIS ET CANONIZATIONIS VEN. SERVAE DEI MARIAE TERESIAE 
A IESU, IN SAECULO ALEXIAE LE CLERC, FUNDATRICIS CANONISSARUM 
REGULARIUM 8S. AUGUSTINI CONGREGATIONIS NOSTRAE DOMINAE. 


SUPER DUBIO 


An constet de virtutibus theologalibus Fide, Spe et Caritate tum in Deum 
tum in proximum, necnon de cardinalibus Prudentia, Iustitia, Tempe- 
rantia, Fortitudine, earumque adnexis in gradu heroico in casu et ad 
effectum de quo agitur. 


Quanti momenti sit christianae iuventutis institutio, Sanctissimus Do- 
minus Noster Pius Papa XI, gloriose regnans, Litteris encyclicis Diviné illius 
Magistri non multo ante datis, magnifice edocuit. Quibus etiam comme- 
morat quot quantasque curas ad tam grande opus, pro suo apostolico mu- 
nere, Ecclesia iugiter impenderit, multiplicatis, anteactis iam saeculis, 
cathedralibus, abbatialibus atque capitularibus scholis praeter nobiles illas 
studiorum Universitates, Ecclesia auspice, olim excitatas. Quod pro chri- 
stiana iuventutis institutione studium, volventibus temporibus, tum magis 

efferbuit, quum graviora christiani populi fidei imminere viderentur discri- 
mina. Equidem eo potissime spectarunt novi saeculo decimosexto conditi 
regulares Ordines, et alia, quae postea effloruit, nobili aemulatione, reli- 
giosarum Congregationum seges. Quod vero iam antea in Italia in bonum 
sequioris etiam sexus 8S. Angela Mericia feliciter pro puellis popularis coetus 
gratuito instituendis inchoaverat opus, illud idem, ineunte saeculo decimo- 
septimo, auctore 8S. Petro Fourier, in ducatu, qui tune exstabat, Lotharin- 
giae, famula Dei Alexia Le Clerc laborioso conatu laetoque successu molien- 
dum suscepit, nova ad id opportunissime procreata religiosa familia. Quo 
potissimum in opere piissimae huius virginis heroicae refulsere virtutes. 

Ortum ea duxit Romaricimonte, vulgo Remiremont, parva in civitate 
ducatus Lotharingiae, intra Tullensis dioecesis fines, die Purificationi 
Beatae Mariae Virginis sacro, anno 1576 a Ioanne et Anna Sagay, christia- 
nis virtutibus atque honesto in civitate loco spectabilibus, qui eodem die 
puellam baptismo regenerari Deo curarunt. Optimam sortita indolem . 
adolescentula, suavitate morum, vivido ingenio, specioso adspectu omni- 
bus cara, mundi vanitatibus aliquantisper indulsit. Verum nondum vicen- 
nis ex fortuita pii cuiusdam libri lectione ad altiora revocata, ac mox 
S. Petri Fourier praedicatione permota, se totam Deo vacare constituit, 
omnibus mundi oblectamentis generoso animi proposito repudiatis. 

Ac iam tune quidem religiosae vocationis germina succrescere in se 
persentiens, illud prae primis ut metam sibi a Deo praefixam respiciebat, 
ut christianam puellarum institutionem promoveret. « Instructionis zelus 
— aiebat — meae est vocationis meta»; apostolicum porro spiritum san- 
ctissimi conscientiae suae moderatoris hauserat, cuius illud praeclare exstat 
dictum: «vel unam Christo animam lucrari praestantius esse, quam no- 
vum mundum condere». Cuius tanti viri zelo promptum atque docile 
instrumentum in Alexia provide Deus paraverat. 

Itaque pia virgo, nonnullis aliis spectatae virtutis puellis sibi adlectis, 
Sancto Petro Fourier auctore atque moderatore, sacra Natalis Domini 
nocte anno 1597 novum coepit vitae institutum capessere, atque paullo 
post liberali hospitio Alexia eiusque sociae a nobili domina de Apremont 
in domo Canonissarum oppidi Portus suavis, vulgo Poussay, in pervigilio 
festi Corporis Christi anno 1598 exceptae, ibi regulas quasdam, a S. Petro 
Fourier de Tullensis Episcopi venia traditas, servantes, veluti primum 
religiosae vitae tirocinium exercuere. Inde egressae, eiusdem dominae de 
Apremont munificentia eis domo in oppido Mattaincourt comparata, sub 
Sancti Petri Fourier vigilantia, qui ibi parochi munere fungebatur, puellas 
in scholis gratuito instituere coeperunt; eo quidem successu, ut iam con- 
fluentibus alumnis vix pares, prae numero, magistrae forent. Nec defuere 


a 


Sacra Congregatio Rituum 203 


tamen conatus ad eas, sub specie melioris boni, a sancto proposito dimo- 
vendas: at frustra. Passim interim manante de rei novitate fama, aliae 
in Lotharingiae ducatu excitatae domus, quae postea in finitimo Galliae 
regno feliciter propagatae sunt. 

Institutum hoc Episcoporum auctoritate primum, dein a Cardinali 
Carolo de Lotharingia Apostolicae Sedis Legato anno 1603, demum a 
Paulo Papa V annis 1615 et 1616 approbatum fuit, et ab Urbano Papa VIII 
postea confirmatum, addito Canonissarum titulo. 

Nanceyensi in urbe, ducatus Lotharingiae principe, primum novae 
Congregationis monasterium constabilitum est die 21 Novembris anno 1617: 
qua die, Praesentatae in templo Virgini sacra, religiosum habitum, iuxta 
formam iamdudum a Beata Virgine, ut Venerabilis ipsa scribit, sibi osten- 
sam et ab Episcopo Tullensi de Maillane approbatam, de manu Episcopi . 
Nanceyensis de Lenoncourt, Lotharingiae Primatis, Alexia cum nonnullis 
sodalibus sollemniter accepit, novaeque religionis tirocinium inchoavit, 
nomenque assumpsit Teresiae a Iesu.!Tirocinio rite expleto, die 2 Decem- 
bris posterioris anni prima omnium sollemnia vota in manibus 8. Petri 
Fourier nuncupavit, paucisque interiectis diebus unanimi monialium suf- 
fragio, ceu omnium mater, monasterii antistita electa est. 

Sic multis praeparatus laboribus atque impetratus precibus Ordo Cano- 
nissarum Regularium a 8S. Augustino Congregationis Nostrae Dominae 
creatus est in Ecclesia, qui a S. Petro Fourier, cooperantibus nonnullis e 
Societate Iesu sodalibus, sapientissimis communitus constitutionibus, late 
etiamnum in Ecclesia viget ad sancte iuventutem instituendam, Deoque 
laudes, persolutis horis canonicis, concinendas. 

Aliquid nunc est de eius virtutibus delibare. 

Ea paupertate Alexia eiusque sociae ab initio victitabant, ut, omni 
carnis atque vini usu sibi interdicto, pane atque oleribus ad vitam susten- 
tandam, gravibus licet defatigatae laboribus, uterentur. Eo humilitatis et 
paupertatis studio ferebatur, ut deteriorem sibi locum in domibus eligeret, 
atque viliora appeteret officia. Ostiatim emendicare olim a 8S. Petro Fourier 
iussa magna animi submissione rem perfecit; quin immo 8. Francisci Assi- 
siensis atque S. Franciscae Romanae exemplum imitata, quadam die coram 
frequentissimo populo inter mendicos, qui ad fores coemeterii eleemosynas 
queritabant, se admiscere, ut unam ex eis, humilitatis et paupertatis 
amore abrepta, non dubitavit. Irrisiones autem quandoque plebis et atro- 
cem sibi a mala femina impactam calumniam, incredibili animi patientia 
et tranquillitate toleravit. Mortificationem vero Iesu in corpore suo ita 
circumferebat, ut vere cum Paulo dicere posset: «castigo corpus meum, 
et in servitutem redigo» (I Cor., 9, 27). 

Quibus armata praesidiis omnia tela nequissimi ignea fortiter repellere 
valuit atque exstinguere (Eph., 6, 16). Nec minus virtute obedientiae eni- 
tuit, cuius quam excellens fuerit in ea perfectio, illud, inter cetera, common- 
strat exemplum, quum scilicet morienti matri, ac iam prope exspiranti 
assidens, iussa ut ad ecclesiam ornandam se conferret, protinus, cordis 
angore fortiter devicto, mandato obtemperavit. Altissimas autem huius- 
modi virtutes in ea flagrantissima in Deum alebat caritas, quae in pro- 
ximum copiosissime dimanabat. Hinc singularis eius in pauperibus suble- 
vandis infirmisque curandis sollicitudo; hinc eius in gubernandis sororibus 
suavis, comite prudentia, benignitas; hinc ille suae vocationis praecipuus 
character ac nota, fervidum scilicet instituendae christianis moribus iuven- 
tutis studium, quo veluti cardine tota eius religiosa vita subnixa est. Per- 
viderat enim prudentissima mulier quanta in pia iuventutis educatione 
ad lucrandas Christi stabiliter animas atque ad christianos mores in socie- 
tatem inducendos vis inesset. Unde eius firmitas et constantia, nonnullis 
alia suadentibus, ut eo speciali fine novam conderet religiosam familiam. 

Praestituto sibi a Deo opere fideliter laborioseque perfecto, quatuor 
adhuc ferme annis Famula Dei peregrinata in terra est, virtutum omnium 
praefulgens exemplo; iamque mortem sibi properantem persentiens Nan- 
ceyum rediit, tantaeque sanctitatis in morbo sustinendo specimina praebuit, 
ut ipsi medici frequentius, quam cura exposceret, eam adirent quo, ab eius 
aspectu sanctitatem prodente, aedificarentur. 

Meritis onusta post abdicatum humilitatis causa moderatricis officium, 
die 9 Ianuarii anno 1622, annos nata sex supra quadraginta ad aeternam 
ingredi requiem festinans, sanctissimam animam Deo reddidit. 

Iusta funebria triumpho similia fuere. 

Tanta sanctitatis fama in tota Lotharingia eius obitum est subsequuta, 
ut ipse Dux auctor fuerit ut orales inquisitiones fierent, et documenta 
colligerentur, ut ex his vita ad fidelium aedificationem conscriberetur. 
Quod divinae Providentiae consilio est tribuendum, ne virtutum proba- 
tiones deficerent. Bella enim aliaeque politicae et religiosae subversiones 
impedimento fuere quominus mature canonici construerentur processus. 
Quae documenta non solum uti authentica, sed et plenissima fide digna 
a Sacrae huius Congregationis historica Sectione habita sunt. Formalis 
vero inquisitio Ordinaria auctoritate in curia Sancti Deodati a. 1886-1887 
habita est. Leo autem XIII, fel. rec., Commissionem introductionis causae 
Sua manu signavit die 21 Februarii 1899. 

Servatis de iure servandis, die 28 Novembris anno 1902 decretum super 
cultu numquam exhibito editum est. Per Decretum die 26 Iunii anno 1907 
latum sanctitatis fama adhuc exsistens probata. Item decretum super vali- 

ditate processuum die 13 Decembris anno 1922 latum fuit. Die 3 Augusti 
anno 1926 apud Cardinalem Antonium Vico, Causae Ponentem seu Rela- 
torem, Antepraeparatoria habita sunt comitia super virtutibus, quae alia 
duo ad Vaticanas aedes Praeparatoria diebus 26 Iulii anno 1927, et 3 Lulii 
sequentis anni, sunt subsequuta. Generalis tandem coram Ssmo D. N. 
Pio Pp. XI die 15 proximi elapsi mensis Martii Congregatio coacta fuit, 
in qua Revmus Cardinalis Alexius Henricus Lépicier, Causae Ponens seu 
Relator, dubium discutiendum proposuit: An constet de virtutibus theolo- 
galibus Fide, Spe et Caritate tum in Deum tum in proximum, nec non de 
cardinalibus Prudentia, Iustitia, Temperantia, Fortitudine, earwmque adnexis 
in gradu heroico in casu et ad effectum de quo agitur. Revihi PP. Cardinales, 
Praelati Officiales et Consultores suum singuli edidere suffragium; Beatis- 
simus vero Pater suum proferre iudicium distulit, ut maius lumen a Deo, 
totius sapientiae fonte, Suis aliorumque precibus impetraret. Quum autem 
favorabilem sententiam Suam palam facere statuisset, hodiernam elegit 
diem, Dominicam in Albis, « ut qui paschalia festa pereqimus... haec novo 
hoc proposito exemplo adiuti moribus et vita teneamus ». Quapropter arces- 
siri iussit Revmos Cardinales Camillum Laurenti 8. R. C. Praefectum et 
Alexium Henricum Lépicier, Causae Ponentem seu Relatorem, necnon 
R. P. Salvatorem Natucci, Fidei Promotorem generalem meque infra- 
scriptum Secretarium, sacraque Hostia sancte oblata edixit: Ita constare 
de virtutibus theologalibus Fide, Spe, Caritate tum in Deum tum in prowi- 
mum, necnon de cardinalibus Prudentia, Iustitia, Temperantia, Fortitudine, 
earumque adnexis famulae Dei Teresiae a Iesu, in saeculo Alexiae Le Clere, 
in gradu heroico in casu et ad effectum de quo agitur, ut tuto procedi possit 
ad ulteriora, nimirum ad discussionem quatuor miraculorum. 

Hoc autem decretum publici iuris fieri, et in acta Sacrae Rituum Con- 
gregationis referri mandavit die 3 Aprilis anno 1932. 


C. CARD. LAURENTI, Praefectus. 


L. S. 
A. Carinci, Secretarius. 

ACTA TRIBUNALIUM 


SACRA ROMANA ROTA 


Citatio edictalis 


NEAPOLITANA 


NULLITATIS MATRIMONI] (CHACON-DE LA FUENTE) 


Cum ignoretur locus actualis commorationis Eloinae de la Fuente, 
in causa conventae, eamdem citamus ad comparendum, sive per se, sive 
per Procuratorem legitime constitutum, in sede Tribunalis S. R. Rotae 
(Roma, via della Dataria, 94) die 10 Augusti 1932, hora 11, ad concor- 
dandum de dubio disputando, vel infrascripto subscribendo, et ad diem 
designandam, qua habebitur Turnus Rotalis pro causae definitione: 


An constet de nullitate matrimonii in casu. | 
Ordinarii locorum, parochi, sacerdotes et fideles quicumque notitiam 


habentes de loco commorationis praedictae Eloinae de La Fuente, curare 
debent, ut de hac edictali citatione ipsa moneatur. * 


L.  S. M. Massimi, Dec., Ponens. 
Ex Cancellaria Tribunalis S. R. Rotae, die 30 Maii 1932. 
Adv. T. Tani, Notarius. 


* Etant inconnu le lieu de la demeure actuelle de Mme Eloina de La Fuente, 
défenderesse en cette cause, Nous la citons a comparaitre, par propre personne 
ou par un procureur légitimement constitué, au siége du Tribunal de la S. Rote 
Romaine (Roma, Via della Dataria, n. 94), le 10 Aoait 1932, 4 11 heures, pour 
concorder ou souscrire le doute ci-dessous rapporté, et fixer le jour de la 
cause devant la Rote. 


Conste-t-il de la nullité du mariage dans ce cas? 
Les Ordinaires des lieux, les curés, les prétres, les fidéles ayant connais- 


sance du lieu de la résidence de la dite Eloina de La Fuente, devront, dans 
la mesure du possible, l’avertir de la présente citation. 

DIARIUM ROMANAE CURIAE 


SACRA CONGREGAZIONE DEI RITI 


Martedi, 3 Maggio 1932, nel Palazzo Apostolico Vaticano, dinanzi all’ au- 
gusta presenza del Santo Padre, si é tenuta la Congregazione Generale dei Sacri 
Riti, nella quale gli Emi e Rmi Signori Cardinali, i Rmhi Prelati ed i Consultori 
teologi, componenti la medesima, hanno discusso il dubbio su due miracoli 
che si asseriscono da Dio operati per intercessione del Venerabile Servo di 
Dio Antonio M. Claret, Arcivescovo tit. di Traianopoli, Fondatore della Con- — 
gregazione dei Missionari Figli dell’ Immacolato Cuor di Maria, i quali miracoli 
vengono proposti per la Beatificazione dello stesso Ven. Servo di Dio. 


Martedi, 10 Maggio 1932, presso l’Etho e Revo Signor Cardinale Alessandro 
Verde, Ponente della Causa di Beatificazione e Canonizzazione della Venera- 
bile Serva di Dio Caterina Labouré, Religiosa delle Figlie della Carita di S. 
Vincenzo de Paoli, si é tenuta la Congregazione Antipreparatoria dei Sacri 
Riti, per discutere sopra due miracoli che si asseriscono da Dio operati per 
intercessione della stessa Venerabile Serva di Dio, e che vengono proposti 
per la sua Beatificazione. 


_ Martedi, 24 Maggio 1931, nel Palazzo Apostolico Vaticano, con l’intervento 
degli Emi e Revihi Signori Cardinali e col voto dei Revi Prelati Officiali e 
dei Consultori teologi, componenti la Sacra Congregazione dei Riti, ha avuto 
luogo la Congregazione Preparatoria per discutere sopra due miracoli che si 
asseriscono da Dio operati per intercessione del Beato Salvatore da Horta, 
Confessore, dell’Ordine dei Frati Minori, e che vengono proposti per la sua 
Canonizzazione. 


SEGRETERIA DI STATO 


NOMINE 


Con Biglietti della Segreteria di Stato, il Santo Padre Pio XI, felicemente 
regnante, si é degnato di nominare: 


1 Aprile 1932. Emo Sig. Cardinale Pietro Segura y Saenz, Membro della 
Sacra Congregazione della Rev.da Fabbrica di 
S. Pietro. 

7 Maggio 1932. Emo Sig. Cardinale Pietro Segura y Saenz, Membro della 
Sacra Congregazione dei Riti. 

9 » 1932. Reviho Padre Cesare Andrea Berthet, della Congregazione 
dello Spirito Santo, Consultore della Sacra Con- 
gregazione dei Seminari e delle Universita degli 
Studi. 

20 Maggio 1932. Emo Sig. Cardinale Giulio Serafini, Membro della S. C. 
dei Seminari e delle Universita degli Studi. 

Con Biglietti della Segreteria di Stato, il Santo Padre Pio X1, felicemente 
regnante, si é degnato di nominare: 


Camerieri Segreti Soprannumerari di S. S.: 


Agosto 1931. Monsig. Natanaele Boattini (Roma). 
Marzo 1932. Monsig. Amedeo Mancini, della diocesi di Citta di Castello. 
» Monsig. Giuseppe Gustinelli, della medesima diocesi. 

Monsig. Paolo Petrelli, dell’archidiocesi di Camerino. 
Monsig. Gerardo Kremer, della diocesi di Aquisgrana. 
Monsig. Francesco Dichtl, della diocesi di Budejovice. 
Monsig. Antonio Maxa, della medesima diocesi. 
Monsig. Gaspare Stoidl, della medesima diocesi. 
Monsig. Antonio Lakmajer, della medesima diocesi. 
Monsig. Augusto Moglioni (Roma). 
Monsig. Francesco Oddone Zangolini (Roma). 
Monsig. Luigi Wittrup, della diocesi di Miinster. 
Monsig. Adelfo Ciarappa, della diocesi di Todi. 
Monsig. Llario Alcini, della medesima diocesi. 
Monsig. Giulio Pantalli, della medesima diocesi. 
Monsig. Francesco Fratini, della medesima diocesi. 
Monsig. Francesco Giardinieri, della medesima diocesi 
Monsig. Roberto Ronca (Roma). 
Monsig. Gaetano Carollo (Roma). 
Monsig. Filippo Cipriani, dell’archidiocesi di Fermo. 
Monsig. Giuseppe Del Ton (Roma). 
Monsig. Egidio Vagnozzi (Roma). 
Monsig. Carlo Alberto Ferrero di Cavallerleone (Roma). 
Monsig. Angelo Gragnani (Roma). 

onsig. Domenico Ettorre (Roma). 

Cameriere Segreto di Spada e Cappa Soprannumerario di S. S.: 
Aprile 1932. Conte Casimiro Kwilecki, della diocesi di Vladislavia. 


Camerieri d’Onore in abito paonazzo di S. S.: 


Aprile 1932. Monsig. Giacomo Altrichter, della diocesi di S. Ippolito. 
. »  Monsig. Enrico Schwarzmann, della diocesi di Aquisgrana. 


NECROLOGIO 


Aprile 1932 Monsig. Fiorenzo Tessiatore, Vese. tit. di Algiza. 
Maggio » Monsig. Francesco M. Raiti, Vesc. di Trapani 
» Monsig. Dudley Carlo Cary-Elwes, Vese. di Northampton. 
» Monsig. Giorgio Schmid de Griineck, Vesc. di Coira. 
» Monsig. Claudio Calabrese, Vesc. di Aosta. 
» Monsig. Cornelio Van de Ven, Vesc. di Alexandria nella 
Luisiana. 
Monsig. Fulgenzio Lazzati, Vesc. tit. di Ermopoli Maggiore. 
Monsig. Evaristo Tchang, Vesc. tit. di Cotenna. 

